text: 
  Hvordan er det så egentlig med os selv. Er vi så hellige, at vi 
  kan sidde og pudse glorien? Vi har råd, vi har know-how, vi har 
  verdens bedste miljølov og en vandmiljøplan. Vi har også 
  miljøundervisning i skolerne, vi har græsrodsbevægelser og ret til at 
  udtale os frit om problemerne. Men vi er også storforbrugere og 
  dermed storbelastere af miljøet. Så selv om vores kystlinje til 
  Østersøen, bælterne og Kattegat er ret lille, belaster hver dansker 
  dette havmiljø meget kraftigere end hver polak eller hver sovjetborger.
   Der er altså god grund til, at vi skal gøre meget i Danmark for 
  at forbedre miljøet. Men det ville jo være endnu bedre, hvis alle 
  landene omkring Østersøen var med i sådan en indsats. Vi har et 
  stort fælles problem, som må løses i fællesskab.
  
  
  Vores aktive medvirken.
  
  I foråret 1990 blev Rungsted Gymnasium sammen med fem andre danske 
  skoler inviteret til at være med i et internationalt 
  miljøundervisningsprojekt: Baltic Sea Project. Sammen med skoler fra 
  alle de andre Østersølande skal vi i en 5-årig periode undersøge 
  Østersøens miljø.
  
  
  
  